钦定古今图书集成/历象汇编/历法典/第021卷 > 宋三
## 钦定古今图书集成/历象汇编/历法典/第021卷 > 宋三

### 仁宗天圣元年春三月司天监上崇天历

按《宋史仁宗本纪》云云。　按《律历志》：“宋兴百馀年，司
天数改历，其说曰：‘历者岁之积，岁者月之积，月者日
之积，日者分之积。又推馀分置闰，以定四时，非博学
妙思弗能考也。夫天体之运，星辰之动，未始有穷，而
度以一法，是以久则差，差则敝而不可用。历之所以
数改造也，物铢铢而较之，至石必差，况于无形之数
哉’！”乾兴初，议改历，命司天役人张奎运算。其术以八
千为日法，一千九百五十八为半分，四千二百九十
九为朔，距乾兴元年壬戌，岁三千九百万六千六百
五十八为积年。诏以奎补保章正，又推择学者楚衍
与历官宋行古集天章阁，诏内侍金克隆监造历，至
天圣元年八月成，率以一万五百九十为枢法，得九
钜万数。既上奏，诏翰林学士晏殊制序而施行焉，命
曰《崇天历》。